Document ID: 32010R0765

REGULAMENTUL (UE) NR. 765/2010 AL COMISIEI
din 25 august 2010
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri pentru clorotalonil clotianidin, difenoconazol, fenhexamid, flubendiamidă, nicotină, spirotetramat, tiacloprid și tiametoxam din sau de pe anumite produse
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),
întrucât:
(1)
Conținuturile maxime ale reziduurilor (CMR) pentru clorotalonil, fenhexamid și tiacloprid au fost stabilite în anexa II și partea B din anexa III la Regulamentul (CE) nr. 396/2005. CMR-urile pentru clotianidin, difenoconazol, flubendiamidă, spirotetramat și tiametoxam au fost stabilite în partea A din anexa III la Regulamentul (CE) nr. 396/2005. Până la momentul actual, pentru nicotină nu au fost stabilite CMR-uri specifice, iar substanța respectivă nu a fost inclusă în anexa IV la Regulamentul (CE) nr. 396/2005.
(2)
În contextul unei proceduri, în conformitate cu Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (2), pentru a obține autorizația de a utiliza un produs de protecție a plantelor care conține substanța activă difenoconazol pe gulii furajere și napi, a fost depusă o cerere de modificare a CMR-urilor existente, în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește substanța clorotalonil, a fost depusă o astfel de cerere referitoare la utilizarea substanței respective pe orz. Având în vedere această cerere, este necesar să se stabilească CMR-urile pentru carnea, grăsimea, ficatul, rinichii și laptele provenind de la bovine, ovine și caprine întrucât cerealele sunt utilizate ca hrană pentru animale și reziduurile se pot regăsi în furajele destinate acestor animale. În ceea ce privește substanța fenhexamid, a fost depusă o astfel de cerere referitoare la utilizarea substanței respective pe lăptucă. În ceea ce privește substanța flubendiamidă, o cerere similară a fost depusă în vederea utilizării pe vinete, cucurbitacee și fasolea cu păstăi. În ceea ce privește substanța spirotetramat, a fost depusă o astfel de cerere referitoare la utilizarea substanței respective pe ceapă. În ceea ce privește substanța tiacloprid, a fost depusă o astfel de cerere referitoare la utilizarea substanței respective pe căpșuni, deși există, de asemenea, un CMR în Codex pentru această combinație. În ceea ce privește substanța tiametoxam, o cerere similară a fost depusă în vederea utilizării pe morcovi. În ceea ce privește reziduurile de clotianidin produse de utilizarea tiametoxamului, este, de asemenea, necesară modificarea CMR-ului pentru utilizarea clotianidinului pe morcovi.
(4)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost înaintate Comisiei.
(5)
În ceea ce privește utilizarea nicotinei pe ciupercile sălbatice, Comisia a primit informații de la statele membre și operatorii comerciali care arată că prezența nicotinei pe ciupercile sălbatice determină reziduuri superioare CMR-ului de 0,01 mg/kg stabilit în regulamentul respectiv.
(6)
Autoritatea Europeană pentru Siguranța Alimentară, denumită în continuare „Autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la CMR-urile propuse (3). În ceea ce privește nicotina, Comisia a solicitat Autorității să emită un aviz privind riscurile pentru sănătatea publică prezentate de reziduurile de nicotină pe ciuperci. Având în vedere că este vorba de o urgență, Autoritatea a emis o „declarație” privind câteva nelămuriri restante și nu un aviz motivat (4). Autoritatea a înaintat aceste avize și declarația Comisiei și statelor membre și le-a pus la dispoziția publicului.
(7)
În avizele sale motivate, autoritatea a concluzionat că toate cerințele referitoare la date au fost îndeplinite și că modificările CMR-urilor solicitate de autorii cererilor sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi relevante nu indică existența unui risc de depășire a dozei zilnice admise (DZA) sau a dozei acute de referință (DAR).
(8)
În ceea ce privește nicotina pe ciupercile sălbatice, Autoritatea subliniază faptul că declarația sa este afectată de o serie de incertitudini și limitări. În plus față de declarație au fost colectate date de monitorizare în 2009 pentru a investiga prezența acestei substanțe pe ciupercile sălbatice. Aceste date au fost produse de statele membre, operatorii din industria alimentară și de guvernul chinez și au arătat că nicotina este prezentă pe ciupercile sălbatice la niveluri care variază în funcție de sursă și varietate, dar care depășesc aproape în toate eșantioanele CMR-ul stabilit de 0,01 mg/kg. Aceste concluzii oferă elemente de probă care dovedesc prezența inevitabilă a nicotinei pe ciupercile sălbatice, în special pe Boletus edulis. Prin urmare, este oportună stabilirea unor CMR-uri provizorii pentru nicotina pe ciupercile sălbatice pe baza datelor de monitorizare disponibile și a avizului Autorității. Aceste CMR-uri provizorii ar trebui revizuite în termen de doi ani pentru a evalua noile date și informații care vor deveni disponibile, inclusiv orice dovadă științifică privind apariția sau formarea naturală a nicotinei pe ciupercile sălbatice.
(9)
Pe baza avizelor motivate și a declarației Autorității și ținând seama de factorii relevanți pentru contextul în cauză, modificările adecvate ale CMR-urilor îndeplinesc cerințele articolului 14 alineatul (2) litera (a) din Regulamentul (CE) nr. 396/2005.
(10)
Prin urmare, Regulamentul (CE) nr. 396/2005 ar trebui modificat în consecință.
(11)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 august 2010.

Labels: 3
20
1
6